इसी प्रकार कुछ समय पूर्व हरियाणा कर्मचारी चयन आयोग ने राज्य पुलिस में कांस्टेबल के 4225 पदों के लिए भर्ती निकाली थी। राज्य के पुलिस महानिदेशक बी.एस. संधू द्वारा इसी वर्ष 17 मई को जारी विज्ञप्ति में नवनियुक्त कांस्टेबलों की शैक्षणिक योग्यता की जानकारी दी गई जिसके अनुसार इनमें एम.बी.ए., विधि स्नातक, एम.टैक और पी.जी. की डिग्री वाले उम्मीदवार भी शामिल हैं। इसी वर्ष जून में झारखंड हाईकोर्ट में चपड़ासी के 16 पदों सहित चतुर्थ श्रेणी के 53 पदों के लिए आवेदन पत्र मांगे गए थे। इसके लिए न्यूनतम योग्यता मैट्रिक पास रखी गई परंतु इन पदों के लिए 40,000 से अधिक आवेदकों में सैंकड़ों इंजीनियर, विधि स्नातक, एम.बी.ए. और पी.एच.डी. के डिग्री धारी भी शामिल थे।